ananddey/assamese-wiki-corpus huggingface dataset:
অট′নয়ি (শ্ৰুতিকথা)

অট′নয়ি (প্ৰাচীন গ্ৰীক: Αὐτονόη, ইংৰাজী: Autonoe) গ্ৰীক শ্ৰুতিকথা অনুসৰি এগৰাকী সাগৰীয় নেৰেইড৷ তেওঁ সাগৰীয় দেৱতা নেৰিয়াছ আৰু সাগৰীয় দেৱী অ'চেনিড ড'ৰিছৰ নেৰেইডছ নামৰ ৫০ গৰাকী কন্যাৰ ভিতৰত অন্যতম এগৰাকী কন্যা আছিল।

কিংবদন্তি

অট′নয়ি গ্ৰীক শ্ৰুতিকথাৰ সাগৰীয় দেৱতা নেৰিয়াছ আৰু সাগৰীয় দেৱী অ'চেনিড ড'ৰিছৰ নেৰেইডছ নামৰ ৫০ গৰাকী কন্যাৰ ভিতৰত অন্যতম এগৰাকী কন্যা আছিল। হোমাৰৰ ইলিয়াডত বৰ্ণনা কৰা অনুসৰি একিলিছে মৃত পেট্ৰ'ক্লাছৰ বাবে কৰা দুখৰ সমভাগি হোৱা মাতৃ থেটিছক সংগ দিবলৈ সাগৰৰ গভীৰতাৰ পৰা ওলাই আহি ট্ৰয়ৰ উপকূলত সমবেত হোৱা ৩৩ গৰাকী নেৰেইডছৰ ভিতৰত অট′নয়িও আছিল।

তথ্য সংগ্ৰহ

শ্ৰেণী:গ্ৰীক কিংবদন্তি
হেংদান

হেংদান হল আহোমসকলৰ পৰম্পৰাগত এবিধ অস্ত্ৰ। আহোম সকলৰ মতে হেং-দান্ অকল যুদ্ধৰ অস্ত্ৰই নহয়, ই বশ্যতা স্বীকাৰ কৰোৱাত, ৰাজকাৰ্য চলোৱাত, কৰ-কাটল আদি আদায় কৰাত দিগ্বিজয় কৰাত সাৰথি হোৱা এবিধ আপুৰুগীয়া আহিলা। হেং-দান্ টাই-আহোম ভাষাৰ শব্দ।

প্ৰকাৰ

হেং-দানসমূহক তলত দিয়া ধৰণে ভাগ কৰা হয়:
হেং-দান্ খান খাম্ ফা ফা (আদি হেং-দান্): খুন-লুং খুন-লাইক শাসন কৰিবলৈ মুঙফিৰ পৰা নমাই পঠাওঁতে লেং-দনে এখন হেং-দান্ প্ৰদান কৰিছিল।য়াচিংফাই হেং-দান্খন ৰাজসভাৰ ফ-কাম্ খুঁটাত বান্ধি ৰাখিবলৈ তেওঁলোকক উপদেশ দিছিল।

হেং-দান্ তাও ছেং আৰু হেং-দান্ লা চাৎ (ৰাজদণ্ড হেং-দান্ বা মূল আহোম হেং-দান্ আৰু চিকাৰী হেং-দান্): চাও-লুং চ্যু-কা-ফা মু'ঙ দ'ন চ'ন খাম অভিমুখে ৰাওনা হওঁতে এনায়েকে তেখেতক দুখন, চাও থাও লুং আৰু চাও ফ্ৰুঙ মুঙক দুখন আৰু পাঁচজন হাতীমূৰীয়াক পাঁচখন হেং-দান্ দিছিল। ছ্যু-কা-ফাক দিয়া প্ৰথমখন হেং-দান্ টোক টোকালে মাছ, পহু, চৰাই আদি মৰে আৰু দ্বিতীয়খন হেং-দান্ যি দেশলৈ দাঙে, সেই দেশে বশ্যতা স্বীকাৰ কৰে। প্ৰথমখন হেং-দান্ লা-চাৎ আৰু দ্বিতীয়খন হেং-দান্ তাও-ছেং হিচাবে জনাজাত। গোহাঁই দুজনে অনা দুখনক হেং-দান্ কুন-হাই আৰু হাতীমূৰীয়া কেইজনে অনা কেইখনক হেং-দান্ ৰু-চাৎ বুলি কোৱা হয়।
হেং-দান্ থৎ-নাপ্ (খোলা হেং-দান্): ৰাজ অভিষেকৰ দিনা স্বৰ্গদেউ সকলে হাতত খোলা হেং-দান্ লৈ হাতীত উঠি চৰাইদেউলৈ গৈছিল। এইখনক হেং-দান্ থৎ-নাপ বোলা হয়।
হেং-দান্ থিন্ (সিংহাসনৰ হেং-দান্): চাওঁফাট সাত খলপীয়া ৰাজ আসন ঠি ৰুণ খামত ঠাকে ঠাকে সোণৰ নালেৰে বিবিধ বাখৰ খজা নাল আৰু মুঠিত বাখৰ পতা হেং-দান্ ৰাখিছিল। এই হেং-দান্ বোৰক হেং-দান্ থিন্ কৈছিল।
হেং-দান্ লুক্ (গুপুত হেং-দান্): চাওফাসকলৰ আত্ম ৰক্ষাৰ অৰ্থে নিজৰ লগত এখন সৰু হেং-দান্ গুপুতে ৰখা হৈছিল। এইখনক হেং-দান্ লুক্ বোলা হৈছিল। গুৱাহাটীৰ যাদু ঘৰত এনেকুৱা এবিধ হেং-দান্ সংৰক্ষিত আছে।
হেং-দান্ ময়্-দাম্ (মৈদাম হেং-দান্): স্বৰ্গদেউ সকলৰ মৈদাম দিয়াৰ সময়ত সোণৰ হীৰা বাখৰ কৰোৱা ফাক সহ হেং-দান্ কাষত ৰখা হৈছিল। এইবিধ হ'ল হেং-দান্ ময়-দাম্।
হেং-দান্ চাও-চেঙ (ধৰ্মীয় হেং-দান্): শপঠ খাবৰ বাবে কুকুৰা পাৎ কৰোঁতে, পূজা আদিত অন্যান্য প্ৰাণী পাৎ কৰোঁতে যি হেং-দান্ ব্যৱহাৰ কৰা হ'য় সেইখনেই হ'ল হেং-দান্ চাও-ছেঙ।
হেং-দান্ আন্-চাই-কান্ ( উপহাৰ হেং-দান্): স্বৰ্গদেউ চ্যু-হ্যুণ-মু'ঙে কছাৰী ৰাজ্য দেত্ চনক এখন হেং-দান্, এটা সোণালী হিলৈ আৰু বহুতো বস্তু উপহাৰ দিছিল। পাছৰ স্বৰ্গদেউসকলে বহু সময়ত বহু মিত্ৰ ৰজাক হেং-দান্ উপহাৰ দিছিল। এই হেং-দান্'ক হেং-দান্ আন্-চাই-কান্ কোৱা হয়।
হেং-দান্ ক্কাং আৰু হেং-দান্ উ (বেঁকা আৰু পোন হেং-দান্): বুৰঞ্জীবিদ সৰ্বানন্দ ৰাজকুমাৰ দেৱৰ মতে হেংদান্ এবিধ মুঠি থকা দীঘল নালৰ আগখঁৰা দা। ই আহোমৰ নিজৰ অস্ত্ৰ। উল্লেখযোগ্য যে ইয়াক আহোম সেনাপতি সকলৰ বাহিৰে অন্যে ব্যৱহাৰ নকৰিছিল।

লগতে চাওক

আহোম জনগোষ্ঠী
বুৰঞ্জী
চুকাফা
তৰোৱাল

তথ্য সংগ্ৰহ

উৎস প্ৰসংগ

শ্ৰেণী:আহোম ৰাজ্য
শ্ৰেণী:অস্ত্ৰ
ভাৰতীয় তথ্য প্ৰযুক্তিবিদ্যা প্ৰতিষ্ঠান, গুৱাহাটী

ভাৰতীয় তথ্য প্ৰযুক্তিবিদ্যা প্ৰতিষ্ঠান, গুৱাহাটী(Indian Institute of Information Technology,Guwahati বা IIIT-G) অসমৰ গুৱাহাটীত অৱস্থিত ভাৰতীয় তথ্য প্ৰযুক্তিবিদ্যা প্ৰতিষ্ঠান। এই উচ্চশিক্ষাৰ প্ৰতিষ্ঠানখন ভাৰত চৰকাৰৰ দ্বাৰা ৰাজহুৱা-ব্যক্তিগত অংশীদ্বাৰত্বত(PPP-mode) প্ৰতিষ্ঠা কৰা হৈছে।

শিক্ষা

ভাৰতীয় তথ্য প্ৰযুক্তিবিদ্যা প্ৰতিষ্ঠান, গুৱাহাটীয়ে কম্পিউটাৰ বিজ্ঞান আৰু অভিযান্ত্ৰিক পাঠ্যক্ৰম(Computer Science and Engineering) আৰু অণুবিদ্যুৎ আৰু দুৰসংযোগ পাঠ্যক্ৰমৰ(Electronics and Communication Engineering) প্ৰযুক্তিবিদ্যাৰ স্নাতক(B.Tech) ডিগ্ৰী প্ৰদান কৰে। উপৰোক্ত সকলো বিভাগত নামভৰ্তি সংযুক্ত প্ৰৱেশ পৰীক্ষা-মুখ্যৰ(JEE-MAIN) দ্বাৰা কৰা হয়।

২০১৫ চনৰ পৰা প্ৰতিষ্ঠানখনে প্ৰযুক্তিবিদ্যাৰ স্নাতক অথবা স্নাতকোত্তৰ(B.Tech বা M.Tech) সম্পূৰ্ণ কৰা শিক্ষাৰ্থীক গৱেষণামুলক ডক্টৰেট পৰ্যায়ৰ কাৰ্যসূচীত অংশগ্ৰহণৰ সুবিধা আগবঢ়াইছে।

বিভাগসমূহ

কম্পিউটাৰ বিজ্ঞান আৰু অভিযান্ত্ৰিক বিভাগ (Department of Computer Science and Engineering)
অণুবিদ্যুৎ আৰু দুৰসংযোগ অভিযান্ত্ৰিক বিভাগ (Department of Electronics & Communication Engineering)
গণিত বিভাগ (Department of Mathematics)
অৰ্থনীতি বিভাগ (Department of Economics)
ইংৰাজী বিভাগ(Department of English)

তথ্য সংগ্ৰহ

বাহ্যিক সংযোগ

/ আধিকাৰিক ৱেবচাইট

শ্ৰেণী:অসমৰ অভিযান্ত্ৰিক মহাবিদ্যালয়সমূহ
নিতম্ব-সন্ধি প্ৰতিস্থাপন

নিতম্ব-সন্ধি প্ৰতিষ্ঠাপন হৈছে এক শল্যচিকিৎসা প্ৰণালী য'ত নিতম্ব বা শ্ৰোণীৰ বিসংগতিযুক্ত যোৰা কৃত্ৰিম প্ৰত্যাৰোপকৰ (implant) দ্বাৰা প্ৰতিষ্ঠাপন কৰা হয়। ইয়াত যোৰাটো আংশিক বা সম্পূৰ্ণৰূপে প্ৰতিষ্ঠাপন কৰা হ'ব পাৰে। বাতৰ বিষ নিৰাময় বা হাড় ভগা নিৰাময়ৰ বাবে এনে চিকিৎসাৰ প্ৰয়োজন হ'ব পাৰে। সম্পূৰ্ণ প্ৰতিষ্ঠাপনৰ ক্ষেত্ৰত কঁকালৰ "এচিটাবুলাম" (acetabulum) নামৰ হাড়ডাল আৰু উৰ্বস্থিৰ (femor) ওপৰাংশ - দুয়োটাৰে আৰু আংশিক প্ৰতিষ্ঠাপনত অকল উৰ্বস্থিৰ ওপৰাংশ প্ৰতিষ্ঠাপন কৰা হয়।

প্ৰয়োজনীয়তা

নিতম্ব-সন্ধি প্ৰতিষ্ঠাপনৰ সকলোতকৈ সাধাৰণ কাৰণটো হৈছে অষ্টিঅ'আৰ্থৰাইটিছ (osteoarthritis)। ইয়াৰ উপৰিও ৰিউমেটইড আৰ্থাৰাইটিছ (rheumatoid arthritis), ট্ৰমেটিক আৰ্থাৰাইটিছ

(traumatic arthritis), হাড় ভগা, হাড়ৰ টিউমাৰ হাড়ৰ পেগেটছ ডিজিজ (Paget's disease), এংক্লীয়'ছিং স্পণ্ডিলাইটিছ (ankylosing spondylitis) আৰু জুভেনাইল ৰিউমেটইড আৰ্থাৰাইটিছ (juvenile rheumatoid arthritis) আদিৰ বাবেও ইয়াৰ প্ৰয়োজন হ'ব পাৰে। সাধাৰণতে ইয়াক বিষ নিৰাময়ৰ শেষ প্ৰচেষ্টা হিচাবে ব্যৱহাৰ কৰা হয়।

আশংকাসমূহ (Risks)

সকলো অস্থি প্ৰতিষ্ঠাপনৰ পৰা হ'ব পৰা জটিলতা - হাড়ৰ বিস্থাপন, সন্ধি ঢিলা হোৱা, খুন্দা খোৱা,সংক্ৰমণ, অষ্টিঅ'লাইছিছ, ধাতু সংবেদনশীলতা, নাৰভ পালছি, যন্ত্ৰণা আৰু মৃত্যু - আদি নিতম্ব সন্ধি প্ৰতিষ্ঠাপনৰ ক্ষেত্ৰতো প্ৰযোজ্য।

শ্ৰেণী:অস্থি শল্য চিকিৎসা
শ্ৰেণী:চিকিৎসা পদ্ধতি
২৪ মাৰ্চ

২৪ মাৰ্চ দিনটো গ্ৰেগৰিয়ান বৰ্ষপঞ্জী অনুসাৰে বছৰৰ ৮৩ তম (অধিবৰ্ষত ৮৪তম) দিন। বছৰটো শেষ হ’বলৈ এই দিনৰ পৰা মুঠ ২৮২টা দিন বাকী থাকে। এইদিনটোত ঘটা কেইটামান উল্লেখযোগ্য ঘটনা-

জন্ম

১৯১৯ - লৰেঞ্চ ফেৰলিংঘেট্টি, আমেৰিকান কবি, সম্পাদক, আৰু প্ৰকাশক।
১৯৩৮ - অৰ্ধেন্দু কুমাৰ দে, ভাৰতীয় ৰাজনীতিবিদ।
১৯৫২ - ৰেইনহাৰ্ড গেনজেল, জাৰ্মান জ্যোতিৰ্পদাৰ্থ বিজ্ঞানী।
১৯৮৭ - ছাকিব আল হাছান, বাংলাদেশ জাতীয় ক্ৰিকেট দলৰ প্ৰাক্তন অধিনায়ক।

মৃত্যু

১৬০৩ - প্ৰথম এলিজাবেথ, ইংলেণ্ডৰ ৰাণী।
১৯০৫ - জুল ভাৰ্ন, ফৰাচী ঔপন্যাসিক, কবি আৰু নাট্যকাৰ। (জন্ম: ৮ ফেব্ৰুৱাৰী, ১৮২৮)
১৯৯১ - কৃষ্ণানন্দ ব্ৰহ্মচাৰী, অসমৰ সমাজসেৱক, সমাজ সংস্কাৰক, ধৰ্মগুৰু, আৰু স্বাধীনতা সংগ্ৰামী। (জন্ম: ৬ ডিচেম্বৰ, ১৮৯৬)
১৯৯৬ - বিজয় শংকৰ, অসমীয়া চলচ্চিত্ৰৰ অভিনেতা।
২০১৪ - মধুৰাম বড়ো, অসমীয়া সাহিত্যিক, সম্পাদক তথা শিক্ষাবিদ৷ (জন্ম: ১ নৱেম্বৰ, ১৯৩৮)

দিৱস

বিশ্ব যক্ষ্মা দিৱস

বাহ্যিক সংযোগ

শ্ৰেণী:মাৰ্চ
শ্ৰেণী:ইংৰাজী বৰ্ষপঞ্জীৰ দিন
আফিয়া শ্বেহৰবানো জিয়া

আফিয়া শ্বেহৰবানো জিয়া হৈছে কৰাচীত বাস কৰা এগৰাকী পাকিস্তানী নাৰীবাদী গৱেষক, লেখিকা আৰু কৰ্মী।তেওঁ "পাকিস্তানত বিশ্বাস আৰু নাৰীবাদ"(ছাচেক্স একাডেমিক প্ৰেছ, ২০১৮)গ্ৰন্থকে প্ৰমুখ্য কৰি নাৰী, ধৰ্মনিৰপেক্ষতা আৰু ধৰ্ম বিষয়ত কেইবাটাও প্ৰকাশিত প্ৰবন্ধৰ লিখিছে। তেওঁ মহিলা কাৰ্য মঞ্চৰ সক্ৰিয় সদস্য।

জীৱনী

জিয়াই ১৯৯২ চনত ইংলেণ্ডৰ ইয়ৰ্ক বিশ্ববিদ্যালয়ৰ পৰা মহিলা অধ্যয়নত স্নাতকোত্তৰ ডিগ্ৰী লাভ কৰে।তেওঁ টৰণ্টো বিশ্ববিদ্যালয়ৰ পৰা মহিলা আৰু লিংগ অধ্যয়নত পি এইচ ডি ডিগ্ৰী লাভ কৰিছে।

জিয়া এগৰাকী স্বতন্ত্ৰ গৱেষক। ১৯৯৩ চনৰ পৰা ১৯৯৭ চনলৈকে তেওঁ বেচৰকাৰী ক্ষেত্ৰত মহিলা আৰু উন্নয়নৰ প্ৰকল্পৰ বাবে কাম কৰিছিল, গৱেষণা পত্ৰ লিখিছিল আৰু নাৰী বিষয়ৰ বহু কিতাপ সম্পাদনা কৰিছিল। তেওঁ কৰাচীত কলেজত সমাজবিজ্ঞানৰ পাঠদান কৰে আৰু বাতৰি কাকতত নিয়মিতভাৱে লিখে। কৰাচীৰ এটা শৈক্ষিক গোটৰ প্ৰতিষ্ঠাপক সদস্য আৰু বিভিন্ন টিভি চেনেলত আৰ্থ-ৰাজনৈতিক বিষয়ৰ মন্তব্যকাৰী হিচাপে উপস্থিত থাকে।

তেওঁ টৰণ্টো বিশ্ববিদ্যালয় আৰু হাবিব বিশ্ববিদ্যালয়ত এটা ছেমিষ্টাৰৰ বাবে অধ্যাপনা কৰি আহিছে, য'ত তেওঁ মহিলা, কৰ্ম আৰু ইছলামৰ ওপৰত এটা পাঠ্যক্ৰম ডিজাইন কৰিছিল।

তথ্যসূত্ৰ

শ্ৰেণী:পাকিস্তানৰ মহিলা অধিকাৰ কৰ্মী
শ্ৰেণী:পাকিস্তানৰ ব্যক্তি
মুকুতা

]] (1853) featuring 212 natural pearls, Louvre, Paris.
মুকুতা এবিধ মূল্যবান ৰত্ন। অতীজত ৰজা, মহাৰজাসকলে মুকুতাৰ মালা পিন্ধিছিল, তৰোৱাল, ৰাজমুকুট আদিত লগাই লৈছিল। এই মূল্যবান ৰত্নবিধৰ উৎপত্তি কিন্তু সাগৰীয় শামুকৰ দেহতহে। মুকুতাৰ ৰঙ সাধাৰণতে শামুক বাস কৰা পানীৰ তাপ, গভীৰতা আৰু পানীৰ নিমখীয়া গুনৰ ওপৰত নিৰ্ভৰ কৰে। শামুকৰ পেটৰ মুকুতা আটাইতকৈ সুন্দৰ আৰু মূল্যবান। মুকুতাৰ আকাৰ, ৰং আৰু উজ্জ্বলতাৰ ওপৰত নিৰ্ভৰ কৰি ইয়াৰ মূল্য নিৰ্ধাৰণ কৰা হয়। পৃথিৱীৰ ভিতৰত আটাইতকৈ ডাঙৰ মুকুতাটোৰ ওজন ৬.৩৭ কেজি। ই দীঘলে ২৪ ছেণ্টিমিটাৰ আৰু ইয়াৰ ব্যাস ১৪ ছে:মি:। এই মুকুতাটো চানফ্ৰান্সিকোৰ এটা বেঙ্কত আচে। ইয়াৰ দাম প্ৰায় ৩ কোটি ২৫ লাখ টকা।

]] Pearl Island, Japan

উৎপত্তিস্থল

বগা ৰূপালী মুকুতা মান্নাৰ উপসাগৰত থকা শামুকৰ পেটত পোৱা যায়। ক'লা মুকুতা মেক্সিকো আৰু আমেৰিকা যুক্তৰাষ্ট্ৰৰ পশ্চিম উপকূলত পোৱা যায়। উত্তৰ মিছিছিপিৰ উপত্যকা অঞ্চলৰ পৰিষ্কাৰ পানীত থকা শামুকৰ পৰা ধুনীয়া মুকুতাৰ উৎপত্তি হয়।

প্ৰস্তুত প্ৰক্ৰিয়া

খোলাধাৰী বা শামুক জাতীয় প্ৰাণীৰ পেলিচাইপডা (Pelecypoda) শ্ৰেণীৰ প্ৰাণীৰ দেহত বিভিন্ন ক্ৰিয়াৰ ফলত মুকুতা উৎপন্ন হয়। এটা শামুকে এটা জকমকীয়া মুকুতা প্ৰস্তুত কৰিবলৈ প্ৰায় ৫-৬ বছৰ সময় লয়। পেলিচাইপডা শ্ৰেণীৰ প্ৰাণীৰ খোলা আৰু ভিতৰৰ কোমল দেহৰ মাজত এটা ফাঁক থাকে। এই ফাঁকটোৰে বালিৰ খণ্ড, পৰজীৱি প্ৰাণী বা আন বাহিৰা পদাৰ্থ সোমাই যায়। এই বালিখণ্ড, পৰজীৱিবোৰে প্ৰাণীটোৰ দেহৰ আচ্ছাদক কলাৰে নিৰ্মিত বহি:আবৰণখন পোটোকা পেলাই তাৰ মাজত সোমাই পৰে। লাহে লাহে পোটোকা পৰা আৱৰণখন মূল আৱৰণৰপৰা বিচ্ছিন্ন হৈ বালিখণ্ডটোক আবৰি পেলায় আৰু ই সংযোজক কলাৰ মাজত সোমাই পৰে। বালিখণ্ডটোক আবৰি থকা আচ্ছাদক কলাৰ তৰপে এবিধ বিশেষ পদাৰ্থ নি:সৰিত কৰে আৰু এই বিশেষ পদাৰ্থবোৰৰ তৰপে বালিখণ্ডটোৰ আকাৰ ঘূৰণীয়া কৰে। এনেদৰে বছৰৰ পিছত বছৰ সেই বিশেষ পদাৰ্থৰ তৰপে বালিখণ্ডটোক এটা জকমকীয়া উজ্জ্বল মুকুতাত পৰিণত কৰে।

কৃত্ৰিম মুকুতা

জাপানৰ মুকুতা গবেষকসকলে প্ৰায় ১০০ বছৰ আগৰপৰা কৃত্ৰিমভাবে মুকুতা প্ৰস্তুত কৰি আহিছে। জাপান আৰু শ্ৰীলংকাত আটাইতকৈ বেছি কৃত্ৰিম মুকুতা উৎপাদন কৰা হয়। সাগৰৰপৰা 'অইষ্টাৰ' (Oyster) নামৰ খোলাধাৰী প্ৰাণীটো সংগ্ৰহ কৰি তাক পৰীক্ষাগাৰলৈ নি তাৰ দেহত কৃত্ৰিমভাৱে বালিখণ্ড বা আন বাহিৰা পদাৰ্থ সুমুৱাই দিয়া হয়। তাৰ পিছত এই শামুকবোৰক তাঁৰেৰে নিৰ্মিত পিঁজৰাত ভৰাই সাগৰৰ পানীত ডুবাই ৰখা হয়। ৫-৬ বছৰৰ ভিতৰত এই শামুকবোৰৰ দেহত মুকুতা প্ৰস্তুত হয়। এইদৰে প্ৰস্তুত কৰা মুকুতা আৰু প্ৰাকৃতিক মুকুতাৰ পাৰ্থক্য উলিওৱা টান যদিও মুকুতা বিশেষজ্ঞসকলে এই পাৰ্থক্য ধৰিব পাৰে। মুকুতাৰ মূল্য খুউব বেছি হোৱা বাবে এই কৃত্ৰিম মুকুতা তৈয়াৰ কৰা কাৰখানাবোৰৰ যোগেদি জাপান চৰকাৰে বহুত অৰ্থ উপাৰ্জন কৰে।
]] colors originate from nacre layers.

ব্যৱহাৰ

ভালদৰে ব্যৱহাৰ কৰিলে মুকুতা বহুত বছৰলৈ একেদৰে থাকে। ব্যৱহাৰৰ পাছত মুকুতাবোৰ কোমল পৰিষ্কাৰ কাপোৰেৰে মোহাৰি বাকচত ভৰাই থৈ দিব লাগে।

তথ্য সংগ্ৰহ

শ্ৰেণী:সামগ্ৰী
শ্ৰেণী:অলংকাৰ
শিল্পী দিৱস

শিল্পী দিৱস প্ৰতি বছৰে ১৭ জানুৱাৰী তাৰিখে ৰূপকোঁৱৰ জ্যোতিপ্ৰসাদ আগৰৱালাৰ স্মৃতি দিৱস হিচাপে উদ্‌যাপন কৰা হয়। এই দিনটোতে মহান শিল্পীগৰাকীৰ পৰলোকপ্ৰাপ্তি ঘটিছিল। ১৯৫৩ চনৰ ১৭ জানুৱাৰী তাৰিখে প্ৰথম বাৰৰ বাবে শিল্পীজনাক সুঁৱৰি এই দিৱস উদ্‌যাপন কৰা হৈছিল। প্ৰথম অৱস্থাত এই দিনটো ‘জ্যোতি দিৱস’ হিচাপে পালন কৰা হৈছিল। পৰৱৰ্তী সময়ত জ্যোতি দিৱসক ‘শিল্পী দিৱস’ হিচাপে নামকৰণ কৰা হয়। ১৯৫৩ চনত প্ৰথম বাৰৰ বাবে আয়োজিত এই দিৱস গুৱাহাটী আৰু বৰপেটাত পালন কৰা হৈছিল। সেই সময়ত এই শিল্পীজনাৰ স্মৃতি জীয়াই ৰাখিবৰ হকে এই প্ৰচেষ্টাৰ বাবে আগভাগ লৈছিল ড° ভূপেন হাজৰিকা আৰু হেমাংগ বিশ্বাসে। ভাৰতীয় গণ নাট্য সংঘৰ উদ্যোগত গুৱাহাটীৰ নবীন চন্দ্ৰ হলত এই অনুষ্ঠানটো আয়োজন কৰা হৈছিল। প্ৰথম বছৰৰ সেই অনুষ্ঠানত গুৱাহাটীত ৪০ জনমান লোক উপস্থিত আছিল। সেইসকলৰ ভিতৰত অন্যতম আছিল জ্যোতিপ্ৰসাদ আগৰৱালাৰ কন্যা জয়শ্ৰী আগৰৱালা (চলিহা), ড° মহেশ্বৰ নেওগ, অধ্যাপক ভৱানন্দ দত্ত ইত্যাদি। একেদিনাই বৰপেটাত আয়োজিত অনুষ্ঠানত অংশগ্ৰহণ কৰিছিল শিল্পী দিলীপ দত্তই।

তথ্যসূত্ৰ

শ্ৰেণী:দিৱসসমূহ
শ্ৰেণী:জ্যোতিপ্ৰসাদ আগৰৱালা
বান

বান বা বন্যা হ’ল পানীৰ (বা আন তৰল পদাৰ্থৰ) ওফন্দি উঠা ৰূপ, যিয়ে সাধাৰণতে শুকান মাটি ডুবাই পেলায়।

উদ্ধৃতি

ঋগবেদ

ডেভিড ফ্ৰ’লি, গডছ, চেজছ এণ্ড কিংছ: বেডিক ছিক্ৰেটছ অৱ এন্সিয়েণ্ট চিভিলাইজেচন, ২০০০ত উদ্ধৃত কৰা অনুসৰি।
সকলো নদীৰ বৈ যোৱা মহান ধাৰা, ইন্দ্ৰ, তুমি প্ৰাৰ্থনাৰ দ্বাৰা বন্যাক বিশ্ৰাম দিলা আৰু তুৰ্ভিটি আৰু বায়াৰ বাবে নদীবোৰ পাৰ হ'বলৈ সহজ কৰি তুলিলা (IV. 19.6)।
পৃথিৱীৰ ওপৰেৰে বিস্তৃত বিবলিয়াম নদী, ইন্দ্ৰ, তুমি তোমাৰৰ যাদুকৰী জ্ঞান শক্তিৰ দ্বাৰা স্তব্ধ কৰি দিলা। (IV.30.12)।
মই আছিলোঁ মানৱ জাতি আৰু সূৰ্যৰ পিতৃ। মই দ্ৰষ্টা কাক্ষীৱন। কুৎস ঋষিক শান্ত কৰিলোঁ। মই দৰ্শক উষান, চোৱা মোক। মই আৰ্যক পৃথিৱী, মোৰ মৰ্ত্যৰ পূজকক বৰষুণ দিলোঁ। মই নেতৃত্ব দিলোঁ গৰ্জনকাৰী বন্যাক। মোৰ নিৰ্দেশনা অনুসৰি দেৱতাসকলে গতি কৰিলে।(IV.26.1-2)
মহান দৰ্শক, ঈশ্বৰৰ দ্বাৰা নিৰ্দেশিত, দৃষ্টিত জ্ঞানী, যেতিয়া বিশ্বমিত্ৰই ৰজা সুদাসৰ সৈতে সহযোগ কৰিলে, বন্যাৰ নৈখন বন্ধ কৰি দিলে।(১১১.৫৪.৯)।
এই কামত জনগোষ্ঠীসমূহে, তীব্ৰ, শক্তিশালী, বানৰ যুদ্ধত ইজনে সিজনৰ লগত যুঁজি নিজৰ ইচ্ছাক নিৰ্দেশিত কৰে।(IV.24.4)।
ম’হ হিচাপে মই সাতখন নদী, পৃথিৱীৰ ওপৰত ধন-সম্পত্তি বৈ যোৱা সোঁতক থিয় কৰি ৰাখোঁ। শক্তিশালী ইচ্ছাৰে মই বান পাৰ হৈ যাওঁ, যুদ্ধৰ দ্বাৰা মই মানুহৰ বাবে কল্যাণৰ পথ ৰচনা কৰিলোঁ।(X.49.9)

শ্ৰেণী:প্ৰাকৃতিক পৰিঘটনা
মূৰাৰা, ৰঙিয়া

মূৰাৰা (ইংৰাজী: Murara, Rangiya) হৈছে ৰঙিয়া চহৰৰ অন্তৰ্গত এখন চুবুৰীয়া গাঁও ই ৰঙিয়া মহকুমাৰ কামৰূপ জিলা আৰু বাক্সা জিলাত পৰে। ই ৰঙিয়া চহৰৰ পৰা প্ৰায় ১ কিলোমিটাৰ দূৰত্বত অৱস্থিত। ২০১১ৰ লোকপিয়ল অনুসৰি মূৰাৰা ৰ মুঠ জনসংখ্যা হৈছে ৩,৭৩০। মূৰাৰা ৰ ওচৰৰ ৰে'ল ষ্টেচন টো হৈছে ৰঙিয়া জংচন ৰেল ষ্টেচন। মূৰাৰা ত অৱস্থিত ৰঙিয়া মহকুমাৰ মূখ্য কাৰ্যালয়।

তথ্য সূত্ৰ
অৱা নৃত্য

অৱা নৃত্য ত্ৰিপুৰাৰ স্থানীয় জনগোষ্ঠী মগসকলৰ পৰম্পৰাগত “অৱা উৎসৱ’’ৰ লগত পৰিৱেশিত নৃত্য৷ অৱশ্যে এই নৃত্য বৰ্তমান সময়ত লুপ্তপ্ৰায়৷ “অৱা চো লাব্ৰে’’ নামৰ বুদ্ধদেৱৰ পূজাৰ সময়ত সম্ভৱতঃ এই নৃত্য পৰিৱেশন কৰা হৈছিল৷ এই অৱা উৎসৱ সমগ্ৰ মগ জনগোষ্ঠীৰ বাৰ্ষিক উৎসৱ৷ এই উৎসৱত লোকগীত আৰু লোকনৃত্যৰ সংমিশ্ৰণ ঘটিছিল৷ মগসকল ঝুম খেতিৰ ওপৰত নিৰ্ভৰশীল৷ ত্ৰিপুৰাত মুঠ ১৯টা জনগোষ্ঠী আছে৷ প্ৰত্যেক জনগোষ্ঠীৰ সুকীয়া সুকীয়া পৰম্পৰাগত লোকগীত, লোকনৃত্য আছে৷ “অৱা নৃত্য’’ ত্ৰিপুৰাৰ মগ জনগোষ্ঠীৰ মাজত প্ৰচলিত প্ৰাচীন লোকনৃত্য৷ এই মগ জনগোষ্ঠীৰ লোকসকলে
তেওঁলোকৰ অন্যতম পৰম্পৰাগত ছংগ্ৰাই নৃত্যও পৰিৱেশন কৰে। মগসকল সাধাৰণতে বৌদ্ধ ধৰ্মাৱলম্বী আৰু তেওঁলোকে অৱা-চো-লাব্ৰে নামে তেওঁলোকৰ অন্যতম প্ৰধান বৌদ্ধ উৎসৱ পালন কৰে৷ এই উৎসৱকে “অৱা উৎসৱ’’ নামে জনা যায়৷ তেওঁলোকে অসমীয়া আহিন মাহৰ পূৰ্ণিমাৰ দিনা “অৱা উৎসৱ’’ পালন কৰে৷ সেইদিনা মগসকলৰ নাৰী পুৰুষ উভয়ে বৌদ্ধ মন্দিৰত দিনত উপস্থিত থাকে, আৰু সন্ধিয়া পৰত ওচৰৰ নদীত কাগজৰ নাও বা খেলনা নাও উটুৱাই দিয়ে৷ ত্ৰিপুৰাৰ স্থানীয় জনগোষ্ঠীসকলৰ কলা-সংস্কৃতি, জাতীয় পৰম্পৰা আদি নানা ধৰণৰ বিপৰ্যয়ৰ বাবে অনেকখিনি বিলুপ্ত হৈছিল, কিন্তু বৰ্তমান মগ সমাজৰ যুৱ-প্ৰজন্মৰ চেষ্টাত বহু লুপ্ত সংস্কৃতি পুনৰুদ্ধাৰ কৰা সম্ভৱ হৈছে৷ তেওঁলোকে ক্যাং পূজা নামেৰে প্ৰধান উপাস্য দেৱতা বুদ্ধদেৱৰ পূজা কৰিছিল আৰু সেই উপলক্ষে ফোৰাৰিখো বা বুদ্ধদেৱৰ বন্দনা কৰি নৃত্য কৰিছিল৷ এই পূজাত তেওঁলোকে ভগৱানৰ পৰা সুখ, স্বাচ্ছন্দ্য আৰু সমৃদ্ধি কামনা কৰে৷ জাতীয় পোছাক যেনে, ছোৱালীবোৰে খুবই (কঁকালৰ পৰা ভৰিলৈ আগুৰা) আৰু ব্লাউজ আৰু ল’ৰাবোৰে খইয়ক বা ধুতি আৰু চাৰ্ট পিন্ধি ডুং আৰু আগা নামৰ যোৰা ঢোল আৰু বাঁহীৰ ছেঁৱত ল’ৰা-ছোৱালী উভয়েই নৃত্য কৰে৷ আজিকালি অৱশ্যে আধুনিক বাদ্য, যেনে হাৰমণিয়াম আৰু ক্লেৰিওনেট সংগত কৰা দেখা যায়৷ মগসকলে তেওঁলোকৰ এই জাতীয় নৃত্য উৎসৱৰ বাহিৰে ৰজা বা ৰাজন্যবৰ্গৰ আগত প্ৰদৰ্শন কৰিছিল, বৰ্তমান সামাজিক অনুষ্ঠানতো কৰে৷ অৱা উৎসৱৰ বাহিৰে তেওলোকে “কল্পতৰু উৎসৱো’’ পালন কৰে৷ এই উৎসৱত বিয়াচা আৰু পংখু আঁকা নামৰ নৃত্য পৰিৱেশন কৰে৷ পংখু আঁকা নৃত্যত চাৰিজনী ছোৱালী চাৰিওকোণত থিয় হৈ এখন হাতত ৰুমাল লৈ আৰু এখন হাত কঁকালত থৈ ভৰি দুখন সমভাবে ৰাখি চাৰি মাত্ৰাৰ ছন্দত ৰুমাল ঘূৰাই নৃত্য কৰে৷ বিয়াচা নৃত্য কেৱল ল’ৰাই কৰে৷ প্ৰথমে ল’ৰাই গৈ ছোৱালীসকলক সাঁথৰ সোধে আৰু তাৰ উত্তৰ ল’ৰাহঁতেই দি গান গাই ল’ৰাহঁতে নাচে৷

তথ্য সূত্ৰ

শ্ৰেণী:ত্ৰিপুৰী সংস্কৃতি
শ্ৰেণী:ভাৰতৰ লোকনৃত্য
যশস্বী জয়ছোৱাল

যশস্বী ভূপেন্দ্ৰ কুমাৰ জয়ছোৱাল (, জন্ম ২৮ ডিচেম্বৰ ২০০১) ভাৰতীয় আন্তঃৰাষ্ট্ৰীয় ক্ৰিকেটাৰ যি ভাৰতীয় ক্ৰিকেট দলৰ হৈ টেষ্ট আৰু টি-২০ত খেলে। ২০২৩ চনৰ জুলাই মাহত ৱেষ্ট ইণ্ডিজৰ বিৰুদ্ধে প্ৰথমখন টেষ্টত তেওঁ আন্তঃৰাষ্ট্ৰীয় পৰ্যায়ত অভিষেক ঘটায় আৰু টেষ্ট ক্ৰিকেটৰ প্ৰথম ইনিংছত শতক অৰ্জন কৰে। ঘৰুৱা ক্ৰিকেটত তেওঁ মুম্বাই আৰু ইণ্ডিয়ান প্ৰিমিয়াৰ লীগ (আই পি এল) ফ্ৰেঞ্চাইজি ৰাজস্থান ৰয়েলছৰ হৈ খেলে। ২০১৯ চনত তেওঁ তালিকা এ ক্ৰিকেটত দ্বৈত শতক অৰ্জন কৰা আটাইতকৈ কম বয়সীয়া ক্ৰিকেটাৰ হিচাপে পৰিগণিত হয়।

২০২৩ চনত যশস্বী জয়ছোৱাল ২০২২ চনৰ এছিয়ান গেমছত সোণৰ পদক লাভ কৰা ভাৰতীয় দলৰ সদস্য আছিল৷ তেওঁ ২০২০ চনৰ ১৯ ​​অনুৰ্ধ ক্ৰিকেট বিশ্বকাপৰ চূড়ান্ত প্ৰতিযোগী দলৰ সদস্য আছিল, য'ত তেওঁ প্ৰতিযোগিতাখনৰ শ্ৰেষ্ঠ খেলুৱৈ আৰু সৰ্বাধিক ৰাণ সংগ্ৰহকাৰী আছিল ৷ ২০২৩ চনৰ আইচিচি বিশ্ব টেষ্ট চেম্পিয়নশ্বিপৰ ফাইনেল খেলি ৰানাৰ্ছ আপ হিচাপে অন্ত পেলোৱা ভাৰতীয় দলৰ তেওঁ ষ্টেণ্ডবাই সদস্য আছিল।ইয়াৰ উপৰি তেওঁ ২০২৪ চনৰ টি-২০ বিশ্বকাপ জয় কৰা ভাৰতীয় দলৰ প্ৰতিনিধি আছিল৷ অৱশ্যে প্ৰতিযোগিতাখনৰ কোনো এখন মেচতে তেওঁ অংশগ্ৰহণ কৰা নাছিল।

২০২৪ চনত ইংলেণ্ডৰ বিৰুদ্ধে ৫খন মেচৰ টেষ্ট শৃংখলাত একেৰাহে দুখন টেষ্ট মেচত দ্বৈত শতক অৰ্জন কৰাৰ সময়ত তেওঁ বিশেষ চৰ্চা লাভ কৰিছিল৷ বিনোদ কাম্বলী আৰু বিৰাট কোহলীৰ পিছত এই কৃতিত্ব অৰ্জন কৰা তেওঁ তৃতীয় ভাৰতীয় বেটছমেন। টেষ্ট ইতিহাসত ছাৰ ডন ব্ৰেডমেন আৰু বিনোদ কাম্বলিৰ পিছত দুটা ডাবল চেঞ্চুৰী কৰা তৃতীয়জন কনিষ্ঠ ক্ৰিকেটাৰ হৈছে যশস্বী। তেওঁ সুনীল গাভাস্কাৰৰ পিছত টেষ্ট শৃংখলাত ৭০০ ৰান কৰা মাত্ৰ দ্বিতীয়জন ভাৰতীয় হিচাপে পৰিগণিত হয়।

তথ্যসূত্ৰ

শ্ৰেণী:ভাৰতীয় ক্ৰিকেটাৰ
শ্ৰেণী:জীৱিত ব্যক্তি
শ্ৰেণী:ভাৰতৰ ব্যক্তি
হোছাই আহমদজাই

হোছাই আহমদজাই এগৰাকী আফগান সংবাদ পৰিৱেশক। ২০২১ চনত কাবুলৰ পতনৰ পিছত তালিবানে আফগানিস্তান দখল কৰাৰ পিছৰ দিনকেইটাত তেওঁ আফগানিস্তানত থকা মাত্ৰ দুগৰাকী মহিলা বাতৰি পৰিবেশকৰ ভিতৰত অন্যতম আছিল।

জীৱনী

আইন আৰু ৰাজনীতি বিজ্ঞানৰ অৰ্হতাৰে সমৃদ্ধ আহমদজাই ২০১৬ চনৰ পৰা সংবাদ মাধ্যমত কাম কৰি আহিছে। তেওঁ মহিলাৰ শিক্ষাৰ ওপৰত গুৰুত্ব আৰোপ কৰে, যাক তালিবানে গুৰুতৰভাৱে সীমিত কৰি ৰাখিছে। আফগানিস্তানৰ কেইগৰাকীমান মহিলা বাতৰি পৰিবেশকৰ ভিতৰত অন্যতম হিচাপে পৰিচিত আহমদজাইয়ে ২০২১ চনৰ আগষ্ট মাহত তালিবানে দেশখন দখল কৰাৰ সময়ত সম্প্ৰচাৰ অব্যাহত ৰাখিছিল। সংবাদ মাধ্যমত তেওঁৰ সুৰক্ষা আৰু মহিলাৰ প্ৰতি সমাজৰ বিৰোধিতাৰ চিন্তা সত্ত্বেও ছামছাদ টিভিত তেওঁ কাম আগবঢ়াই নিছিল। তাৰ পিছৰে পৰা আহমদজাইয়ে কেইবাজনো তালিবান প্ৰতিনিধিৰ সৈতে কথা পাতিছে যদিও তেওঁলোকক সুধিব পৰা প্ৰশ্নৰ ক্ষেত্ৰত তেওঁ সীমিত। তেওঁৰ সাহসক স্বীকাৰ কৰি ২০২৩ চনৰ নৱেম্বৰ মাহত তেওঁক বিবিচি ১০০ মহিলাৰ তালিকাত অন্তৰ্ভুক্ত কৰা হয়।

তথ্যসংগ্ৰহ

শ্ৰেণী:আফগান মহিলা সমাজকৰ্মী
শ্ৰেণী:সমাজকৰ্মী
মেচ'পটেমিয়া

মেচ’পটেমিয়া ; , "নদীৰ মাজৰ ঠাই"; ; ) হৈছে টাইগ্ৰীচ আৰু ইউফ্ৰেটিচ নদীক কেন্দ্ৰ কৰি গঢ় লৈ উঠা এক প্ৰাচীন সভ্যতা। বৰ্তমানৰ ইৰাক, কুৱেইট, উত্তৰ-পূব ছিৰিয়া, দক্ষিণ-পূব তুৰ্কী আৰু দক্ষিণ-পশ্চিম ইৰাণ জুৰি এই সভ্যতা বিস্তৃত আছিল।
মেচ’পটেমিয়াই পশ্চিমীয়া বিশ্বলৈ মানৱ সভ্যতা কঢ়িয়াই নিয়া বুলি বিশ্বাস কৰা হয়। ব্ৰঞ্জ যুগৰ মেচ’পটেমিয়া অৰ্থাৎ বৰ্তমানৰ ইৰাকত সুমেৰ, এক্কাডিয়ান, বেবিলনীয়ান আৰু এচিৰিয়ান সাম্ৰাজ্য অন্তৰ্ভুক্ত আছিল। লৌহ যুগৰ মেচ’পটেমিয়াত নতুন বেবিলনীয়ান আৰু নতুন এচিৰিয়ান সাম্ৰাজ্য অন্তৰ্ভুক্ত আছিল। লিখিত বুৰঞ্জীৰ আৰম্ভণিৰ কালৰে পৰা (৩১০০ খ্ৰী:পূ:) একিমেনিডসকলে বেবিলন অধিকাৰ কৰালৈকে (৫৩৯ খ্ৰী:পূ:) সুমেৰ আৰু এক্কাডিয়ানসকলেও মেচ’পটেমিয়াত আধিপত্য স্থাপন কৰিছিল। খ্ৰী:পূ: ৩৩২ –ত আলেকজেণ্ডাৰে একিমেনিড সাম্ৰাজ্য জয় কৰে।

১৫০ খ্ৰী:পূ:ৰ ওচৰে-পাজৰে মেচ’পটেমিয়া পাৰ্থিয়ান সাম্ৰাজ্যৰ অধীনত আছিল। ইয়াৰে কিছু অংশ ৰোমানসকলে অধিকাৰ কৰি আছিল। ২২৬ চনত মেচ’পটেমিয়া পাৰ্চীসকলৰ দখললৈ আহে আৰু ৭ম শতিকাত মুচলমানসকলৰ আগ্ৰাসনৰ সময়লৈকে ঠাইখণ্ডত পাৰ্চীসকলে ৰাজত্ব কৰে।

তথ্য সংগ্ৰহ

শ্ৰেণী:প্ৰাচীন বিশ্ব
বজ্ৰাংগী আই

বজ্ৰাংগী আই অসমৰ শংকৰী যুগৰ এগৰাকী স্বাৱলম্বী নাৰী৷ তেওঁৰ স্বামীৰ নাম কামদেৱ বা কামেশ্বৰ৷ এওঁ মহাপুৰুষীয়া নাম-ধৰ্মৰ একনিষ্ঠ সেৱক ভবানীপুৰীয়া গোপাল আতাৰ মাতৃ আছিল৷ স্বামীৰ মৃত্যুৰ পিছত গৰ্ভস্থ সন্তানটোৰে সৈতে আয়ে নানা দুখ-কষ্টৰ মাজেৰে দিন নিয়াই সন্তান জন্ম দি অকলেই ডাঙৰ-দীঘল কৰিছিল৷ তেওঁৰ পুত্ৰ গোপালে “ভবানীপুৰীয়া গোপাল আতা’’ নাম পাইছিল আৰু পিছলৈ এওঁ কাল সংহতিৰ প্ৰতিষ্ঠাতা হৈছিল৷

জীৱন যুদ্ধ

বজ্ৰাংগী আই বৰ শক্তিশালী চেহেৰাৰ অধিকাৰী আছিল৷ ওখ আৰু আটিল চেহেৰাৰ আয়ে অকলেই কঠিন কামবোৰো কৰিব পাৰিছিল৷ গৰ্ভস্থ সন্তান এৰি স্বামীৰ মৃত্যু হোৱাত সতীয়া পুত্ৰই বাপেকৰ ধন বিচাৰি ৰজাত গোচৰ দি শাস্তি দিয়াবলৈ ঠিক কৰাত বজ্ৰাংগীয়ে গৰ্ভৱতী অৱস্থাতে নানা ঠাই ঘূৰি শেষত আহোম ৰাজ্য সোমায় আৰু নাজিৰা হাটত বেপাৰ দিবৰ মানসেৰে ধন্যা দলৈৰ ঘৰত আশ্ৰয় লৈ গাঁঠিৰ ধনেৰে এখন পোহাৰ দিয়াৰ ব্যৱস্থা কৰে৷ আই ইমানেই শক্তিমতী আছিল যে গৰ্ভাৱস্থাতো চাৰিজন মানুহেহে ডাঙিব পৰা বেপাৰৰ সামগ্ৰী ভৰ্তি ডলা অকলেই মূৰত লৈ তেও হাটলৈ গৈছিল আৰু হাট ভাঙিলে অকলেই ডলা মূৰত লৈ উভতিছিল৷ এবাৰ হাট ভঙাৰ পিছত ঘৰলৈ ওভোতাৰ পথত নদী পাৰ হ’বলৈ নাৱৰীয়াক অকণমান সময় ৰৈ তেওঁকো নিবলৈ খাটনি ধৰাত, নাৱৰীয়াই ’মানুহ বেছি হ’ব’ বুলি যাবলৈ ওলোৱাত বজ্ৰাংগীয়ে পাৰৰ পৰাই এখন ভৰি মেলি গৰ্ভৱস্থাতো ভৰিৰে নাওখন টানি ৰখাইছিল৷ নাৱৰীয়াসকলে বহু চেষ্টা কৰাতো নাও বাব নোৱাৰি “কি বজ্ৰনখী পা, উঠ’’ বুলি নাৱত তুলি লৈছিল৷

ইয়াতেই গোপালে মাধবদেৱৰ সাক্ষাৎ পায় আৰু নামধৰ্মৰ প্ৰতি আকৃষ্ট হয়৷ মাধবদেৱক গুৰু ভজি তেওঁ নিতৌ সুন্দৰীয়ালৈ আহি গুৰু মাধবদেৱৰ লগত থাকিবলৈ লোৱা কথাটো বজ্ৰাংগী আয়ে ভাল পোৱা নাছিল আৰু পুত্ৰ গোপালৰ লগতে গুৰু মাধবদেৱকো কটু কথা শুনাইছিল৷ গুৰুনিন্দা শুনি গোপালৰ বৰ দুখ লাগিছিল৷ পিছত গুৰুজনাৰ বুদ্ধি আৰু গোপালৰ সদিচ্ছাত বজ্ৰাংগী আই নামধৰ্মৰ একনিষ্ঠ সেৱিকা হৈ জীৱন অতিবাহিত কৰিছিল৷

তথ্য সূত্ৰ

শ্ৰেণী:অসমৰ নাৰী
শ্ৰেণী:নৱবৈষ্ণৱ ধৰ্ম
শ্ৰেণী:মহাপুৰুষীয়া ধৰ্মৰ অনুগামী
কিম ৰিচাৰ্ডছ

কিম এৰিকা ৰিচাৰ্ডছ (জন্ম ১৯ ছেপ্টেম্বৰ, ১৯৬৪)

প্ৰাথমিক জীৱন

১৯৬৪ চনৰ ১৯ ছেপ্টেম্বৰত মিনেওঁলা, নিউয়ৰ্কত কেথলিন মেৰী (জন্ম ডুগান) আৰু তেওঁৰ দ্বিতীয় স্বামী কেনেথ এডউইন ৰিচাৰ্ডছৰ ঘৰত ৰিচাৰ্ডছৰ জন্ম হয়। ১৯৭২ চনত তেওঁলোকৰ বিচ্ছেদ ঘটে আৰু পিছত মাকে পুনৰ বিবাহপাশত আবদ্ধ হয়।

তেওঁৰ সৰু ভগ্নী অভিনেত্ৰী, সমাজসেৱক আৰু টেলিভিছন ব্যক্তিত্ব কাইল ৰিচাৰ্ডছ। সমাজসেৱক কেথী হিল্টন তেওঁৰ সতীয়া ভগ্নী; তেওঁ মাকৰ পূৰ্বৰ বিবাহ (লেৰী আভানজিনোৰ সৈতে)ৰপৰা জন্মগ্ৰহণ কৰিছিল। তেওঁৰ ভতিজীসকলৰ ভিতৰত নিকি হিল্টন আৰু পেৰিছ হিল্টন উল্লেখযোগ্য। ৰিচাৰ্ডছ ৱেলছ আৰু আইৰিছ বংশোদ্ভৱ।

কিম আৰু কেথীয়ে লয়ড হাৰ্বাৰ, নিউয়ৰ্কত ডাঙৰ-দীঘল হৈছিল। পিছত তেওঁলোকৰ পিতৃয়ে তেওঁলোকক লছ এঞ্জেলছলৈ স্থানান্তৰিত কৰিছিল, য'ত কাইলৰ জন্ম হৈছিল।

ডেকা প্ৰাপ্তবয়স্ক হিচাপে তেওঁ মিটবলছ পাৰ্ট ২ (১৯৮৪) আৰু টাফ টাৰ্ফ (১৯৮৫)ত অভিনয় কৰিছিল। ১৯৯০ চনত তেওঁ তেতিয়াৰ স্বামী জি. মণ্টি ব্ৰিনছনৰ সৈতে এস্কেপ ছবিখনৰ সহ-প্ৰযোজনা কৰে।

ৰিচাৰ্ডছে নাটকীয় ছবি ব্লেক স্নেক মো'ন (২০০৬)ত ক্ৰীষ্টিনা ৰিচিৰ বিচ্ছিন্ন মাতৃৰ সহযোগী চৰিত্ৰত অভিনয় কৰে। তেওঁ ৰেচ টু উইচ মাউণ্টেন (২০০৯)ত টিনা নামৰ এগৰাকী ওৱেট্ৰেছৰ চৰিত্ৰত ক্ষুদ্ৰ উপস্থিতি জনায়, যিটো ১৯৭৫ আৰু ১৯৭৮ চনৰ ছবিত তেওঁ অভিনয় কৰা টিয়া চৰিত্ৰৰ সৰু ভিন্ন ৰূপ।

২০১০ চনত ৰিচাৰ্ডছে ভগ্নী কাইলৰ সৈতে দ্য ৰিয়েল হাউছৱাইভছ অৱ বেভাৰলী হিলছত নিয়মীয়া অভিনয় সদস্য হিচাপে অংশ লয়। পাঁচটা ছিজনৰ পিছত ব্যক্তিগত সংগ্ৰামৰ বাবে তেওঁ পূৰ্ণকালীন সদস্য হিচাপে আঁতৰি যায়। পাছত তেওঁ ষষ্ঠ, সপ্তম, নৱম, দশম আৰু তেৰশ ছিজনত অতিথি তাৰকা হিচাপে ঘূৰি আহে।

২০২৩ চনৰ ১০ এপ্ৰিলত ৰাষ্ট্ৰীয় ভাই-ভনী দিৱসৰ সন্মানত ৰিচাৰ্ডছ আৰু আঢ়ৈবছৰীয়া ভগ্নী কেথী হিল্টনে এণ্টাৰটেইনমেণ্ট টুনাইটৰ “স্পিল দ্য ই টি” শিতানত একেলগে উপস্থিত হৈ তেওঁলোকৰ সম্পৰ্ক, সন্তান আৰু ককা-আইতা হোৱাৰ বিষয়ে আলোচনা কৰে।

তথ্যসূত্ৰ

শ্ৰেণী:আমেৰিকান অভিনয় শিল্পী
জুডো

জুডো (, অৰ্থাৎ "নম্ৰতাৰ পথ") হৈছে এটা আধুনিক জাপানী যুদ্ধকলা (martial art), যিটো জিগোৰো কান' (Jigoro Kano) এ ১৮৮২ চনত সৃষ্টি কৰিছিল। ইয়াত প্ৰধানকৈ গ্ৰ্যাপ্লিং, নিক্ষেপ (throwing), মাটিত দমন (pinning), আৰু সংযম (submission techniques) কৌশল ব্যৱহাৰ কৰা হয়। জুডো ১৯৬৪ চনত প্ৰথমবাৰ অলিম্পিক খেলত অন্তৰ্ভুক্ত হয়। বৰ্তমান ই আন্তঃৰাষ্ট্ৰীয় খেল হিচাপে পৰিগণিত। মহিলাৰ জুডো অলিম্পিকত ১৯৯২ চনত অন্তৰ্ভুক্ত কৰা হয়।

ইতিহাস

জুডোৰ মূল আধাৰ হৈছে প্ৰাচীন জাপানী যুদ্ধকলা জুজুত্সু। জিগোৰো কান' এ ১৮৮২ চনত ইয়াৰ পৰা অহিংস প্ৰশিক্ষণমূলক পদ্ধতি ৰূপে "জুডো" সৃষ্টি কৰে। তেওঁ টোকিঅ’ত “Kōdōkan” নামৰ প্ৰথম জুডো প্ৰশিক্ষণ প্ৰতিষ্ঠান স্থাপন কৰে।

নিয়ম আৰু প্ৰতিযোগিতা

জুডো প্ৰতিযোগিতাত খেলুৱৈ দুজন মাত্ৰ নিৰ্দিষ্ট সময়ৰ বাবে কৌশল প্ৰয়োগ কৰি একে-অন্যক মাটিত পেলাবলৈ বা প্ৰত্যাহ্বান কৰিবলৈ চেষ্টা কৰে।

সংস্কৃতি আৰু মূল্যবোধ

জুডো কেৱল শাৰীৰিক খেল নহয়—ই এক নৈতিক শিক্ষাৰ পদ্ধতি, য’ত শ্ৰদ্ধা, শৃংখলা, ধৈৰ্য আৰু আত্ম-উন্নতিৰ ওপৰত গুৰুত্ব দিয়া হয়। ইয়াক বহুতো বিদ্যালয় আৰু শাৰীৰিক শিক্ষা কেন্দ্ৰত শিকোৱা হয়।

তথ্যসূত্ৰ

শ্ৰেণী:কলা
শ্ৰেণী:সমৰ কলা
শ্ৰেণী:বিনোদন
শ্ৰেণী:খেল
যোগেশ দেউৰী

ড° যোগেশ দেউৰী ভাৰতৰ অসমৰ এজন বিশিষ্ট এৰী তথা ৰেচম বিশেষজ্ঞ, গৱেষক আৰু প্ৰশাসক। তেওঁ অসমৰ এৰী, মুগা, পাট আৰু অন্যান্য থলুৱা ৰেচম পৰম্পৰাৰ বিকাশ আৰু প্ৰসাৰৰ অৱদানৰ বাবে পৰিচিত।
তেওঁ অসম চৰকাৰৰ ৰেচম বিভাগৰ জ্যেষ্ঠ বিষয়া হিচাপে কাৰ্যনিৰ্বাহ কৰাৰ লগতে উত্তৰ-পূব ভাৰতৰ ৰেচম উৎপাদন সম্প্ৰসাৰণ আৰু ৰেচম ভিত্তিক গ্ৰাম্য জীৱিকা শক্তিশালী কৰাত মুখ্য ভূমিকা পালন কৰিছিল।

কৃষি আৰু ৰেচম উৎপাদনৰ ক্ষেত্ৰত আগবঢ়োৱা অৱদানৰ বাবে ২০২৬ চনত ভাৰতৰ চতুৰ্থ সৰ্বোচ্চ অসামৰিক সন্মান পদ্মশ্ৰী বঁটা লাভ কৰে।

প্ৰাথমিক জীৱন আৰু শিক্ষা

অসমৰ গোৱালপাৰা জিলাৰ দুধনৈ মহকুমাৰ দৰংগিৰিত দেউৰীৰ জন্ম হৈছিল।

তেওঁ কোকালাবাৰী হাইস্কুলৰ পৰা প্ৰাথমিক শিক্ষা সমাপ্ত কৰি পিছলৈ গুৱাহাটী বিশ্ববিদ্যালয়ৰ পৰা উচ্চ শিক্ষা গ্ৰহণ কৰে।

কৰ্মজীৱন

দেউৰীয়ে তিনি দশকৰো অধিক সময় অসমত ৰেচম পালনৰ ক্ষেত্ৰত কাম কৰিছিল। তেওঁ বড়োলেণ্ড ক্ষেত্ৰীয় পৰিষদ (বিটিচি)ৰ অধীনত ৰেচম বিভাগৰ সঞ্চালককে ধৰি কেইবাটাও জ্যেষ্ঠ প্ৰশাসনিক পদত অধিষ্ঠিত আছিল।

তথ্য সংগ্ৰহ

শ্ৰেণী: ভাৰতীয় ব্যক্তি
শ্ৰেণী: অসমৰ ব্যক্তি
শ্ৰেণী:ভাৰতৰ ৰাষ্ট্ৰীয় বঁটা আৰু সন্মান
শ্ৰেণী:পদ্মশ্ৰী বঁটা বিজয়ী